WHAUP เปิดโครงการ Solar PV ECO System ขนาด 4.2 MW ดันกำลังผลิตไฟฟ้าปีนี้แตะ 670 เมกะวัตต์
“WHAUP” ฤกษ์ดี เปิดโครงการ Solar PV ECO System ขนาด 4.2 เมกะวัตต์ ในนิคมฯ ดับบลิวเอชเอ อีสเทิร์นซีบอร์ด 4 บนพื้นที่โรงงาน “คอนติเนนทอล ไทร์ส (ประเทศไทย)” จ. ระยอง หนุนกำลังการผลิตไฟฟ้าปีนี้แตะ 670 เมกะวัตต์
WHAUP เปิดโครงการ Solar PV ECO System ขนาด 4.2 เมกะวัตต์ ในนิคมฯ ดับบลิวเอชเอ อีสเทิร์นซีบอร์ด 4 บนพื้นที่โรงงาน “คอนติเนนทอล ไทร์ส (ประเทศไทย)”จ. ระยอง หนุนกำลังการผลิตไฟฟ้าปีนี้แตะระดับ 670 เมกะวัตต์
2 ธ.ค. 2564

ดร. นิพนธ์ บุญเดชานันทน์ ประธานเจ้าหน้าที่บริหาร บริษัท ดับบลิวเอชเอ ยูทิลิตี้ส์ แอนด์ พาวเวอร์ จำกัด (มหาชน) หรือ WHAUP(ที่ 4 จากขวา) ร่วมกับ บริษัท คอนติเนนทอล ไทร์ส (ประเทศไทย) จำกัด  ผู้ผลิตและจำหน่ายยางรถยนต์คุณภาพจากประเทศเยอรมนี ดีเดย์เปิดตัวโครงการ Solar PV ECO System ในโรงงาน ทั้ง Solar Rooftop, Solar Car park, และSolar Floating บนพื้นที่โรงงาน “บริษัท คอนติเนนทอล ไทร์ส (ประเทศไทย) จำกัด” ในนิคมอุตสาหกรรมดับบลิวเอชเอ อีสเทิร์นซีบอร์ด 4 ขนาดกำลังผลิตไฟฟ้า 4.2 เมกะวัตต์ (MW)อย่างเป็นทางการ เมื่อวันที่ 1 ธันวาคม
ด้าน มร.วิกเนช เดวาเซนาพาที (ที่ 4 จากซ้าย) ผู้จัดการโรงงาน บริษัท คอนติเนนทอล ไทร์ส (ประเทศไทย) จำกัด กล่าวเสริมว่า “การติดตั้งระบบไฟฟ้าจากพลังงานแสงอาทิตย์ในจังหวัดระยองของบริษัท จะช่วยผลิตไฟฟ้าให้โรงงานได้ถึง 138 GWh ทั้งยังเป็นการช่วยลดการปล่อยก๊าซคาร์บอนไดออกไซด์และช่วยลดต้นทุนการผลิต ให้กับบริษัทได้มากถึง 360 ล้านบาท ภายในอายุการใช้งาน 25 ปี โครงการดังกล่าวสอดคล้องกับกลยุทธ์การดูแลรักษาสิ่งแวดล้อมของเราที่ตั้งเป้าดำเนินการตามนโยบายลดการปล่อยก๊าซคาร์บอนไดออกไซด์ให้เหลือศูนย์ตลอดทั้งกระบวนการผลิต”
โดยการติดตั้ง Solar บนหลังคาโรงงาน 2 อาคารของคอนติเนนทอล ไทร์ส (ประเทศไทย)  จำนวน 27,400 ตารางเมตร โดยอาคารแรก มีขนาดติดตั้ง 482 กิโลวัตต์ และอาคารที่ 2 มีขนาดติดตั้ง 2,275 กิโลวัตต์ รวมทั้งการติดตั้งระบบผลิตไฟฟ้าจากพลังงานแสงอาทิตย์บนหลังคาลานจอดรถ (Solar Carpark)  พื้นที่ขนาด 8,400 ตารางเมตร กำลังการผลิตไฟฟ้า 958 กิโลวัตต์ ระบบผลิตไฟฟ้าจากพลังงานแสงอาทิตย์แบบลอยน้ำ (Solar Floating) บนพื้นที่บ่อน้ำ จำนวน 7,000 ตารางเมตร  กำลังการผลิตไฟฟ้า 475 กิโลวัตต์
ทั้งนี้การติดตั้งระบบผลิตไฟฟ้าจากพลังงานแสงอาทิตย์ทั้งหมดของคอนติเนนทอล ไทร์ส (ประเทศไทย) คิดเป็นพื้นที่รวม 42,800 ตารางเมตร  โดยมีขนาดกำลังผลิตไฟฟ้าคิดเป็น 4.2 เมกะวัตต์ ภายใต้สัญญาในการให้บริการ 15 ปี
ดร.นิพนธ์ กล่าวเพิ่มเติมว่า บริษัทฯ ยังคงมุ่งเน้นการเติบโตทางธุรกิจทั้งภายในและนอกนิคมอุตสาหกรรม ทั้งในประเทศไทยและประเทศเวียดนาม รวมทั้งศึกษาโอกาสในการลงทุนอย่างต่อเนื่อง ตั้งเป้าปี 2564 ว่า จะติดตั้ง Solar Rooftop เพิ่มเติมอีก 40 เมกะวัตต์ จากสิ้นปี 2563 ที่ติดตั้งไปแล้ว 61 เมกะวัตต์ และคาดว่าจะทยอยเปิดดำเนินการผลิตเชิงพาณิชย์ (COD) ได้ประมาณ 22 เมกะวัตต์ ซึ่งหากรวมการลงทุนด้านอื่นๆ จะส่งผลให้บริษัทฯ ตั้งเป้ากำลังการผลิตไฟฟ้าตามสัดส่วนการถือหุ้นของ WHAUP แตะระดับ 670 เมกะวัตต์ เพิ่มขึ้นจากปีก่อนที่กำลังการผลิตไฟฟ้าตามสัดส่วนการถือหุ้นของ WHAUP ที่ 590 เมกะวัตต์
“คอนติเนนทอล ไทร์ส (ประเทศไทย) มีความยินดีเป็นอย่างยิ่งที่ได้ร่วมงานกับ WHAUP ซึ่งเพียบพร้อมด้วยประสบการณ์และความเชี่ยวชาญอันยาวนานในด้านการติดตั้งระบบไฟฟ้าจากพลังงานแสงอาทิตย์”  มร.วิกเนช กล่าวสรุป  WHAUP เป็นผู้เชี่ยวชาญด้านธุรกิจไฟฟ้าพลังงานแสงอาทิตย์แบบครบวงจร รวมถึงการออกแบบ งานวิศวกรรม การติดตั้ง และการดำเนินงานก่อสร้าง โดยทุกกระบวนงานสอดคล้องกับมาตรฐาน FM Global ระดับสากล ตลอดจนช่วยเหลือลูกค้าในขั้นตอนการขออนุญาตดำเนินการ พร้อมบริการหลังการขายที่ครบวงจรภายใต้มาตรฐานด้านวิศวกรรมและความปลอดภัยสูงสุด